Kranslegging vir vissers gehou | Netwerk24
Kranslegging vir vissers gehou
Deur Bianca Du Plessis 10 Junie 2019 06:00
Familielede van die drie vissers van Hawston wat op see vermis geraak het, het Sondag kranse op die water gelê.Foto's: Bianca Du Plessis
'n Spesiale roudiens en kranslegging is Sondag vir drie vissers van Hawston ter see gehou wat 17 Mei op see vermis geraak het.
Meer as 200 mense het die oggend in die Acts Mission-kerk in Hawston byeengekom vir die troosdiens waar verskeie geestelike leiers saam met die gemeente gebid het dat die lyke van Colin Matinka (48), Wilbur Manual (33) en Ronvill Booysen (27) gevind sal word sodat hul geliefdes afsluiting kan kry.
Die drie vissermanne het twee weke gelede tussen Hawston en Kleinmond op see vermis geraak. Die boot waarin hulle gevaar het sowel as ander toerusting en van die mans se persoonlike besittings is teruggevind. Ten spyte van uitgebreide soektogte is daar egter nog geen teken van hul oorskot gevind nie.
Pastoor Jonathan Dreyer het Manual, Matinka en Booysens se families sowel as die gemeenskap bemoedig met 'n boodskap uit Markus 4 vanaf vers 35. Dié deel handel oor vissers wat met Jesus op die boot in 'n storm vasgekeer was.
"Soms in die lewe kom daar storms op ons pad. Gee dit vir God en maak Hom die kaptein," was Dreyer se boodskap.
Matinka, Manual en Booysen is beskryf as hardwerkende mans wat hul lewe gewaag het om vir hul gesinne te sorg.
"Ons as gemeenskap het 'n goeie crew verloor, maar hul families het 'n pa, 'n seun en 'n man verloor. Colin was die kaptein en hy het elke oggend sy Bybel gelees voor hy uit die huis is, so sy manne was in goeie hande. Ek glo hulle is nou by die Here," het Anthony Fransman in sy huldeblyk gesê.
Die families en vriende het na afloop van die kerkdiens in Hawston se hawe, bekend as Die Baai, byeengekom. Bright Stars-orkes van Grabouw het in die agtergrond musiek gespeel om tot die stemming van die verrigtinge by te dra.
Familielede van die vissers het op 'n rubberboot uitgegaan om kranse op die see te lê en ander het blomme in die vlak water van die baai gegooi.